Holstebro Auktioner havde tirsdag en række skagensmalerier under hammeren. Heriblandt tre malerier, som Skagens Kunstmuseer erhvervede sig.

Tirsdag havde Holstebro Auktioner nogle helt særlige kunstværker til salg. Familien Klæbel, der var med til at stifte Skagens Museum i 1908, havde valgt at sælge ud af familiens store samling af skagensmalerier. - Det er once in a lifetime. Det er meget, meget sjældent, der kommer sådan en samling til salg, siger Hans Jørgen Eriksen, der er auktionsleder og indehaver af Holstebro Auktioner. Mellem 35 og 40 skagensmalerier af blandt andet P.S. Krøyer, Laurits Tuxen og Anna Ancher skulle for første gang under hammeren på auktionshuset i Holstebro. Inden aftenens budrunde var de samlet blevet vurderet til lige under en million kroner. - Jeg er også helt sikker på, at familien, der har solgt billederne, har været spændte på, hvordan det ville gå. Og det er gået rigtig godt, siger Hans Jørgen Eriksen. Nye værker til Skagen Kunstmuseer Billederne blev solgt for i alt 1,65 millioner kroner, og det var særligt et billede af P.S. Krøyer, der blev budt op. Et lille maleri af Krøyers datter Vibeke, der kommer gående igennem en plantage, blev solgt for 490.000 kroner til Skagens Kunstmuseer. Udover P. S. Krøyer maleriet Vibeke Krøyer i Skagen Plantage fra 1899, erhvervede Skagen Kunstmuseer sig yderligere to værker. Henholdsvis endnu et af P. S. Krøyer ved navn Fodspor i Sandet fra 1883 samt Vrag i Havstokken , malet af Holger Drachmann i 1902, oplyser Skagen Kunstmuseer i en pressemeddelelse. De tre nyerhvervede værker skal nu igennem en konservering, hvorefter de vil være at finde, som en integreret del, af Skagen Kunstmuseers permanente samling.